text: Jager graffitimaler på videobånd
  14 februar 2011 kl. 16.03
  Sydøstjyllands Politi gennemgår tirsdag videobånd fra overvågningskameraer på Vejle Banegård for eventuelt at finde graffitimaleren, som har hærget Jelling-stenen.
  Politiinspektør Steen Edeling bekræfter overfor TV SYD, at politiet jagter hærværksmanden fra Jelling på videobånd fra banegården i Vejle. Malingen - og teksten - fra banegårdens herretoilet er nemlig den samme som blev brugt ved hærværket mod det nationale klenodie i Jelling. 
  - Vi har sikret os båndene og skal gennemgå dem i morgen, siger Steen Edeling til TV SYD.
  
  Søger vidner
  Politiet mener, at hærværket på herretoilettet er begået omkring kl. 1.25 søndag morgen. Men politiet skal først sikre sig, at gerningsmanden er på overvågningsbåndene. 
  - Vi håber, at videobåndene kan bringe os videre. Sammen med henvendelser fra bogerne, siger kommunikationschef Ulla Kaspersen, Sydøstjyllands Politi. 
  Hærværket på Jelling-stenen og døren til kirken er begået mellem kl. 15.30 fredag og lørdag morgen kl. 9.15.
  